
A magyar jogfejlődés alakulása a fogyatékosokat érintő szabályozások tükrében a honfoglalástól napjainkig

Összegzés
Választott témámmal az a célom, hogy vázlatszerű áttekintést nyújtsak a magyar történelem során a fogyatékosság tárgykörében született joganyagról, illetve az azzal szorosan összefüggő fogyatékos szerveződésekről. Miután a téma 1000 évet ölel fel, egy-egy joganyag teljes körű áttekintésére a dolgozat nem ad lehetőséget, inkább rálátást szeretnék adni arra, hogy melyik történelmi korszakban kik voltak azok a személyek, akik valamilyen módon megpróbálták szabályozni a fogyatékos emberek mindennapjait. Ez a szabályozás nem minden esetben hatott pozitívan a fogyatékosok életére, de összességében elmondható, hogy Magyarországon egészen a korai időkig visszamenőleg találkozunk a fogyatékos személyekre vonatkozó joganyaggal. Az is elmondható, hogy tudományos téren a magyar gyógypedagógiával foglalkozó szakemberek mindig jelen voltak, és lépést tartottak az európai trendekkel, és Magyarországon komoly szakmai háttérrel rendelkező oktatási rendszer jött létre a fogyatékosok oktatásához, képzéséhez. A szabályozás a XX. században gyorsult fel igazán, ezért az ebben az időszakban született joganyagok bemutatása és magyarázata markáns részt képvisel a dolgozatban. Fontosnak és aktuálisnak tartom továbbá az utóbbi években zajló oktatási reform fogyatékosokat érintő szabályozásának pontos bemutatását is, mely rendelkezések egy része csak 2013-ban fog hatályba lépni. Ez a munka azonban még nem fejeződött be, hiszen új elvárásoknak kell megfelelni mind a fogyatékosok képzése, mind a munkavállalása, rehabilitációja terén is. Dolgozatom záró részében a mai magyar jogi szabályozás általam megfogalmazott kritikáját és hiányosságait fogalmazom meg, valamint azokra a területekre hívom fel a figyelmet, ahol vagy nincs megfelelő szabályozás, vagy nem felel meg a megváltozott követelményeknek vagy az európai trendeknek.



